section_heading: Imenovanje
paragraph_text: Mišić je iznenada umro 26. ožujka 1942. Misa zadušnica održana je 29. ožujka u Mostaru, a predvodio ju je Ivan Evanđelist Šarić, nadbiskup vrhbosanski. Nakon Mišićeve smrti, 29. ožujka 1942, kako je nalagalo kanonsko pravo, vrhbosanski nadbiskup Ivan Šarić imenovao je Petra Čulu kapitularnim vikarom. Propaganda je odobrila njegovo imenovanje 10. travnja 1942. Iako su se franjevci nadali da će Mišićev nasljednik biti franjevac, a njihovu nadu učvrstila su obećanja čelnika NDH Ante Pavelića franjevcu Radoslavu Glavašu da će franjevac naslijediti Mišića, 15. travnja 1942. Sveta Stolica imenovala je Čulu novim biskupom. Čak i prije smrti biskupa Mišića, Čule je bio kandidat za njegovo nasljedstvo, međutim, zbog napetosti s Hercegovačkom franjevačkom provincijom, Sveta Stolica čekala je Mišićevu smrt prije njegova imenovanja kako bi provela svoje planove za Hercegovinu. Dominik Mandić, bivši provincijal hercegovačkih franjevaca, koji je u to vrijeme boravio u Rimu, zaključio je da je Sveta Stolica odbila imenovati franjevca biskupom zbog optužbi drugih hrvatskih franjevaca na račun Hercegovačke provincije i njihova ponašanja nakon raspada Jugoslavije. Te su optužbe uključivale franjevce za bavljenje svjetovnim poslovima, upletenost u nasilna zbivanja tijekom rata i neposluh crkvenom autoritetu.